

**Tööleht “Mida teevad diplomaadid ajal, kui pommid langevad?”**

Diplomaatia on oluline sõdade ärahoidmiseks ja rahu tagamiseks. Sellegipoolest võivad maailmas sõjad ja konfliktid siiski tekkida. **Tänases e-tunnis saad teada, mis on diplomaadi roll rahu ajal ja kuidas see muutub sõja tingimustes**. E-tunni viib läbi Eesti suursaadik Ukrainas **Kaimo Kuusk.**

**Kasuta töölehte nii:**

* enne otseülekannet defineeri mõisted
* otseülekande ajal küsi küsimusi
* peale otseülekannet mõtesta tsitaati

**ENNE OTSEÜLEKANDE VAATAMIST DEFINEERI SÕNAD**

Järgnevalt on välja toodud neli uut sõna, mida ka külaline oma e-tunnis kasutab. Kas sa juba tead, mis need tähendavad? **Proovi mõistetele anda oma sõnadega selgitus, vajadusel kasuta interneti või sõnastiku abi**.

DIPLOMAATIA

………………………………………………………………………………………………………..….

SUURSAADIK

……………………………………………………………………………………………………………

AGRESSOR

………………………………………………………………………………………………….………..

SANKTSIOON

……………………………………………………………………………………………………………

**OTSEÜLEKANDE AJAL KÜSI KÜSIMUSI**

Selleks, et saada vastuseid enda jaoks olulistele küsimustele saad Youtube’i otseülekande ajal külalisõpetajalt küsimusi küsida. Selleks lisa vestlusesse või palu õpetajal oma küsimus vestlusesse lisada nii:

***Kaari 12. klass, Kurtna Kool. Kuidas saada presidendiks?***

Ole küsimust sõnastades viisakas ja täpne. Sinu küsimusi näevad kõik, kes samal ajal otseülekannet vaatavad. Mida varem jõuad küsimused saata, seda suurema tõenäosusega jõuame vastata.

**OTSEÜLEKANDE JÄREL MÕTESTA TSITAATI**Järgnevalt on välja toodud erinevaid tsitaadid seoses praeguse rahvusvahelise olukorraga kui ka lähemalt ning kaugemalt minevikust. Iga lausutud tsitaat oli tugevalt seotud selle hetke olukorraga, kuid andnud mõtlemisainet ka tulevikuks. **Moodustage klassis 5 rühma ning jagage igale rühmale üks järgnevatest tsitaatidest. Arutage rühmaga teile määratud ütlust ning kujundage tsitaadile plakat** [**Canva**](http://www.canva.com) **veebikeskkonnas või A3 paberile, tuues võimalusel plakatil välja tsitaadi eesmärk ning sügavam mõte.** Jagage hiljem tulemusi oma klassiga ning tooge muuhulgas välja, mida te tsitaadi osas grupiga arutasite.

Arutelupunktid seoses tsitaadiga:

* Uurige (võimalusel) tsitaadi tausta: millal ja mis kontekstis on seda lausutud?
* Mis on ütluse eesmärk? Kellele võiks see suunatud olla?
* Kuidas seostub tsitaat diplomaatiaga? Või Ukraina sõjaga?
* Mis on teie arvamus antud ütlusest? Kas nõustute sellega või pigem mitte? Mis emotsioone või mõtteid see teis tekitab?

**Tsitaadid**

1. President Lennart Meri **„Ei kunagi enam üksi.“** (2004)
2. UK peaminister Winston Churchill **“Rahusobitaja on see, kes toidab krokodilli, lootes, et see sööb tema kõige viimasena.”** (1940/1954)
3. USA president John F. Kennedy **“**[**Inimkond peab lõpetama sõjad või sõjad lõpetavad inimkonna.**](https://tsitaadid.ee/quote/2508/254)**”** (1961)
4. President Alar Karis **“Meie kohus on kaitsta ühiseid väärtusi ja demokraatiat, mida me kõik aitasime üles ehitada.”** (2022)
5. Peaminister Kaja Kallas: **“Vaba maailm peab koonduma Ukraina selja taha.”** (2022)